รพ.กรุงเทพคุยซื้อกิจการ2-3แห่ง
กรุงเทพดุสิตเวชการ ตั้งเป้ารายได้ปี 2556 โต 13-14% เน้นขยายสาขาปีละ 2-3 แห่ง จากการซื้อกิจการและตั้งโรงพยาบาลใหม่ คุยซื้อโรงพยาบาลต่างจังหวัด 2-3 แห่ง
16 ม.ค. 2556

กรุงเทพดุสิตเวชการ ตั้งเป้ารายได้ปี 2556 โต 13-14% เน้นขยายสาขาปีละ 2-3 แห่ง จากการซื้อกิจการและตั้งโรงพยาบาลใหม่ คุยซื้อโรงพยาบาลต่างจังหวัด 2-3 แห่ง
นางนฤมล น้อยอ่ำ ประธานเจ้าหน้าที่บริหารด้านการเงิน บริษัท กรุงเทพดุสิตเวชการ (BGH) เปิดเผยว่า บริษัทตั้งเป้ารายได้ปี 2556 จะเติบโต 13-14% จากปีก่อนที่ทำได้ 4.4 หมื่นล้านบาท ซึ่งยังไม่รวมกับกรณีหากมีการซื้อกิจการโรงพยาบาลเพิ่ม 
ปัจจุบันมีสัดส่วนรายได้จากกรุงเทพฯ 66% และจากต่างจังหวัด 3-4% ซึ่งปี 2555 รายได้ในกรุงเทพฯ เติบโต 14% และต่างจังหวัดขยายตัว 17-18%
ทั้งนี้ รายได้จากกรุงเทพฯ มากกว่าต่างจังหวัด แต่การเติบโตของรายได้ในต่างจังหวัดมีการเติบโตมากกว่ากรุงเทพฯ ต่อเนื่องมา 2-3 ปีแล้ว และมองว่าแนวโน้มการเติบโตของโรงพยาบาลในต่างจังหวัดยังมีต่อเนื่อง โดยรวมเฉลี่ยปีละ 10-15% เนื่องจากประชาชนในต่างจังหวัดมีรายได้เพิ่ม จึงมีความเป็นอยู่ที่ดีขึ้น ทั้งด้านอสังหาริมทรัพย์ และการดูแลการรักษาสุขภาพ สำหรับพื้นที่ที่บริษัทมองในการขยายสาขามากขึ้นคือที่ภาคตะวันออกเฉียงเหนือ
อย่างไรก็ดี บริษัทมีนโยบายขยายสาขาทั้งจากการสร้างโรงพยาบาลใหม่และการซื้อกิจการเฉลี่ยปีละ 23 แห่ง ซึ่งปัจจุบันอยู่ระหว่างการก่อสร้าง 2 แห่ง และมีกำหนดเปิดให้บริการในปี 2557 ที่ จ.เชียงใหม่ และระยอง นอกจากนั้นอยู่ระหว่างการเจรจาซื้อกิจการอยู่ 23 แห่ง ซึ่งโรงพยาบาลในต่างจังหวัดได้ยื่นข้อเสนอให้บริษัทเข้าไปซื้อกิจการ โดยมีจำนวนเตียงแห่งละประมาณ 100-200 เตียง 
“ปกติบริษัทมีงบลงทุนปีละ 10-12% ของรายได้รวม สำหรับการขยายสาขา” นางนฤมล กล่าว 
กลยุทธ์ของบริษัทที่ต้องการขยายสาขาต้องมองหลายปัจจัย ไม่ว่าจะเป็นจำนวนโรงพยาบาลทั้งเอกชนและรัฐที่มีจำนวนเตียงต่อจำนวนประชากรเป็นอย่างไร ซึ่งปัจจุบันต่างจังหวัดอยู่ที่ 500-600 คนต่อเตียง เทียบกับกรุงเทพฯ 300 คนต่อเตียง แสดงให้เห็นว่าคนต่างจังหวัดยังมีความต้องการโรงพยาบาลมากขึ้น พร้อมกับดูจำนวนประชากรของพื้นที่จังหวัดใกล้เคียง มีจำนวนนักท่องเที่ยวเข้ามาใช้บริการทั้งแบบท่องเที่ยวทั่วไปและท่องเที่ยวเพื่อสุขภาพ รวมถึงเป็นศูนย์รวมของการรักษาในระดับภูมิภาคหรือในประเทศเพื่อนบ้านได้ เช่น โรงพยาบาลเชียงใหม่ ขยายเพื่อรองรับคนพม่ามารักษาพยาบาล หรือโรงพยาบาลที่อุดรธานี เพื่อรองรับคนลาวเข้ามารักษาพยาบาล